A Bizottság határozata
(1998. június 30.)
az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló 97/296/EK határozat módosításáról
(az értesítés a C(1998) 1849. számú dokumentummal történt)
(EGT vonatkozású szöveg)
(98/419/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 97/34/EK határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikkének (2) bekezdésére és 7. cikkére,
mivel a 98/148/EK határozattal [3] módosított 97/296/EK bizottsági határozat [4] felsorolja az emberi fogyasztásra szánt halászati termékek behozatalára feljogosított országokat; a jegyzék I. része a különleges határozat hatálya alá tartozó országokat, a II. rész a 95/408/EK határozat 2. cikke (2) bekezdése feltételeinek megfelelő országokat tartalmazza;
mivel a 98/420/EK [5], 98/421/EK [6], 98/422/EK [7], 98/423/EK [8] és 98/424/EK [9] bizottsági határozat különleges behozatali feltételeket állapít meg a Nigériából, Ghánából, Tanzániából, a Falkland-szigetekről, illetve a Maldív-szigetekről származó halászati és akvakultúra-termékek tekintetében; mivel Nigériával, Ghánával, Tanzániával, a Falkland-szigetekkel és a Maldív-szigetekkel ki kell egészíteni az emberi fogyasztásra szánt halászati termékek behozatalára feljogosított országok és területek I. mellékletben szereplő jegyzékének I. részét;
mivel a Zöld-foki-szigetek, Lettország, Litvánia, Nicaragua, Benin, Kazahsztán, Guinea Conakry, Pápua Új-Guinea, Málta, Mauritius, Jamaica, Kamerun, a Cseh Köztársaság, Izrael, Hongkong és Uganda bizonyította, hogy eleget tesz a 95/408/EK határozat 2. cikkének (2) bekezdésében említett egyenértékű feltételeknek; mivel ezért ezen országokat az I. mellékletben szereplő jegyzék II. részébe fel kell venni;
mivel a jegyzékben még nem szereplő, de a Közösségbe jelenleg exportáló egyes országok és területek információkat szolgáltattak arról, hogy eleget tesznek a legalább a közösségi feltételekkel egyenértékű feltételeknek; mivel ezen országoktól további információkra van szükség, ezért ezen országok az új II. mellékletben szerepelnek;
mivel az új II. mellékletben szereplő harmadik országokból származó behozatalban esetleg bekövetkező zavarok elkerülése érdekében a 91/493/EK tanácsi irányelv [10] 11. cikkének (7) bekezdését a II. mellékletben szereplő országokból és területekről behozott halászati termékek esetében egy átmeneti időszakra továbbra is alkalmazni kell;
mivel az e határozat mellékleteiben még nem szereplő országok és területek tekintetében a Bizottságnak értékelnie kell, hogy ezen országok a halászati termékek Közösségbe történő kivitelére a közösségi termékek előállítását és forgalomba hozatalát szabályozó feltételekkel legalább egyenértékű feltételeket alkalmaztak-e;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/296/EK határozat a következőképpen módosul:
1. Az 1. és 2. cikkben a "melléklet"-re történő hivatkozás helyébe a "I. melléklet" lép.
2. A 3. cikk (1) bekezdése helyébe a következő szöveg lép:
"(1) A 2. cikk ellenére a tagállamok a 91/493/EGK irányelv 11. cikkének (7) bekezdésével összhangban 1999. január 31-ig folytathatják a II. mellékletben szereplő országokból és területekről származó halászati termékek behozatalát."
3. A 97/296/EK határozat melléklete helyébe e határozat I. és II. melléklete lép.
2. cikk
Ezt a határozatot 1998. július 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1998. június 30-án.